钦定古今图书集成/明伦汇编/闺媛典/第048卷 > 商渊妻张氏
## 钦定古今图书集成/明伦汇编/闺媛典/第048卷 > 商渊妻张氏

按《嵊县志》：张氏，商渊妻，名贞，鸣弦里人。父纳渊为赘
婿。二年生子芹。甫弥月，姑病且笃，贞乃归省姑。姑见
贞与芹喜甚，留事姑孝谨得姑心。至正戊戌冬，方国
珍军据县，贞劝渊先事去之，家独全。明年冬，胡将军
张士诚两军交至，渊贞走匿新昌南明山。渊间出，为
游兵所掳。贞闻以为已被害，泣曰：“夫亡矣，吾何用生
为？”不食五日，渊得脱归。贞惊喜曰：“不自意复得侍乃
食”，语渊曰：“子丈夫也，几不脱，如妾者宁尚可脱乎？今
兵且未已，有如一旦遇难，不投万仞崖，则沉万丈川
耳。”时县之白泥墩，有一妇掠于军，行至东阳，赋诗五
章自缢。渊为贞诵其诗而道其事。贞曰：“子岂以我不
能为若妇耶？”复叹曰：“子今未必我信，终令子信我。”又
明年己亥夏，胡将军复统兵掠县地，时贞共渊匿会
稽山中，会人从县来，问军今安在？曰：“引兵还矣。”乃以
四月返里，方弛担具食，而军大至，贞遂赴塘中自溺
死。后三日，芹乃收葬之。